b'\n_START_ARTICLE_\nUllals de la Carrova\n_START_SECTION_\nFlora i fauna\n_START_PARAGRAPH_\nAl fons de les cubetes hi creix un herbassar de llengua d\xe2\x80\x99oca (Potamogeton nodosus). Pels marges prospera el canyissar i en un sector hi ha un clap de bosc de ribera, format per \xc3\xa0lbers (Populus alba) i oms (Ulmus minor). Pel que fa a la fauna, aquest espai destaca per la pres\xc3\xa8ncia d\xe2\x80\x99una variada fauna de mol\xc2\xb7luscs. Destaquen els gastr\xc3\xb2podes Melanopsis dufourei, Theodoxus fluviatilis, Musculium lacustre, i els bivalves del g\xc3\xa8nere Pisidium. Quant als peixos, a la zona es localitza el llopet de riu (Cobitis paludi) i diverses esp\xc3\xa8cies introdu\xc3\xafdes. La zona presenta, tamb\xc3\xa9, una notable diversitat d\xe2\x80\x99ocells, amb les esp\xc3\xa8cies m\xc3\xa9s caracter\xc3\xadstiques dels aiguamolls, especialment pel que fa als passeriformes: el teixidor (Remiz pendulinus), el rossinyol bord (Cettia cetti), el blauet (Alcedo atthis) i altres.\n_START_SECTION_\nProtecci\xc3\xb3\n_START_PARAGRAPH_\nAquest espai es troba amena\xc3\xa7at principalment per l\xe2\x80\x99extensi\xc3\xb3 dels camps de conreu adjacents (s\xe2\x80\x99han reblert dues basses dels voltants per a guanyar s\xc3\xb2l agr\xc3\xadcola); i per l\xe2\x80\x99eutrofitzaci\xc3\xb3 de l\xe2\x80\x99aigua provocada potser per la pres\xc3\xa8ncia, a tocar dels ullals, d\xe2\x80\x99una granja de porcs. \xc3\x89s per aquest motiu que la delimitaci\xc3\xb3 actual inclou una \xc3\xa0rea de protecci\xc3\xb3 i a m\xc3\xa9s es proposa un control de la qualitat de les aig\xc3\xbces dels mateixos ullals i canal de desgu\xc3\xa0s. La zona humida dels ullals de la Carrova s\xe2\x80\x99ha incl\xc3\xb2s recentment (Octubre 2006) a l\xe2\x80\x99espai de la Xarxa Natura 2000 ES5140010 "Riberes i Illes de l\xe2\x80\x99Ebre".'